CELEX: 32022D0482
Language: sl
Date: 2022-03-16 00:00:00
Title: Izvedbeni sklep Komisije (EU) 2022/482 z dne 16. marca 2022 o zahtevku za prijavo evropske državljanske pobude „Fur Free Europe“ („Za Evropo brez krzna“) v skladu z Uredbo (EU) 2019/788 Evropskega parlamenta in Sveta (notificirano pod dokumentarno številko C(2022) 1530) (Besedilo v angleškem jeziku je edino verodostojno)

25.3.2022   
               
               
                  SL
               
               
                  Uradni list Evropske unije
               
               
                  L 98/82
               
            
         IZVEDBENI SKLEP KOMISIJE (EU) 2022/482
         z dne 16. marca 2022
         o zahtevku za prijavo evropske državljanske pobude „Fur Free Europe“ („Za Evropo brez krzna“) v skladu z Uredbo (EU) 2019/788 Evropskega parlamenta in Sveta
         
            
               (notificirano pod dokumentarno številko C(2022) 1530)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/788 Evropskega parlamenta in Sveta z dne 17. aprila 2019 o evropski državljanski pobudi (1) ter zlasti člena 6(2) in (3) Uredbe,
         ob upoštevanju naslednjega:
         
                     (1)
                  
                  
                     Komisiji je bil 25. januarja 2022 predložen zahtevek za prijavo evropske državljanske pobude „Za Evropo brez krzna“.
                  
               
                     (2)
                  
                  
                     V prilogi k pobudi so organizatorji navedli, da je njen cilj „doseči vseevropsko prepoved: (a) reje in ubijanja živali izključno ali predvsem za proizvodnjo krzna; (b) dajanja krzna rejnih živali in izdelkov, ki vsebujejo tako krzno, na trg EU“.
                  
               
                     (3)
                  
                  
                     V prilogi in dodatnem dokumentu so navedene nadaljnje podrobnosti o vsebini, ciljih in ozadju pobude, podrobno pa so navedeni tudi razlogi za odpravo reje živali za krzno. Organizatorji navajajo, da je reja živali za krzno okrutna sama po sebi, saj gre pri veliki večini živali, rejenih za proizvodnjo krzna, v osnovi še vedno za divje živali, pri tem pa dodajajo, da velika večina državljanov Unije podpira prepoved reje živali za krzno. Po navedbah organizatorjev reja živali za krzno pomeni tveganje za zdravje živali in ljudi ter za avtohtono biotsko raznovrstnost. Organizatorji se sklicujejo na pobude nekaterih držav članic, da na nacionalni ravni prepovejo rejo živali za krzno. Iz tega izhajajoče nacionalne razlike bi privedle do izkrivljanja notranjega trga Unije, kar po njihovem mnenju upravičuje popolno prepoved na ravni EU v skladu s členom 114 PDEU. Poleg tega so mnenja, da trženje krzna rejnih živali in izdelkov, ki vsebujejo tako krzno, v Uniji ne bi smelo biti dovoljeno.
                  
               
                     (4)
                  
                  
                     Kar zadeva cilje pobude – prepoved reje živali za krzno in prepoved trženja krzna v vsej Uniji –, je Komisija pooblaščena, da na podlagi člena 114 PDEU pripravi predloge pravnih aktov, če je namen ciljev pobude izboljšanje delovanja notranjega trga. Poleg tega se lahko v zvezi s ciljem, da se na ravni EU prepove reja živali za krzno, na podlagi člena 43(2) PDEU sprejme pravni akt Unije za namen izvajanja Pogodb z določbami, ki so potrebne za doseganje ciljev skupne kmetijske politike.
                  
               
                     (5)
                  
                  
                     Iz navedenih razlogov noben del pobude ni očitno zunaj okvira, v katerem ima Komisija pristojnost za predložitev predlogov pravnih aktov Unije za namen izvajanja Pogodb.
                  
               
                     (6)
                  
                  
                     Ta ugotovitev ne posega v oceno, ali bi bili v tem primeru izpolnjeni konkretni dejanski in vsebinski pogoji, ki se zahtevajo za ukrepanje Komisije, vključno s skladnostjo z načeloma sorazmernosti in subsidiarnosti ter združljivostjo s temeljnimi pravicami.
                  
               
                     (7)
                  
                  
                     Skupina organizatorjev je predložila ustrezne dokaze, da izpolnjuje zahteve iz člena 5(1) in (2) Uredbe (EU) 2019/788, ter imenovala kontaktni osebi v skladu s členom 5(3), prvi pododstavek, navedene uredbe.
                  
               
                     (8)
                  
                  
                     Pobuda ni očitno žaljiva, neresna ali šikanozna niti ni v očitnem nasprotju z vrednotami Unije, kot so določene v členu 2 Pogodbe o Evropski uniji, in pravicami, zapisanimi v Listini Evropske unije o temeljnih pravicah.
                  
               
                     (9)
                  
                  
                     Pobudo „Za Evropo brez krzna“ bi bilo zato treba prijaviti.
                  
               
                     (10)
                  
                  
                     Ugotovitev, da so pogoji za prijavo v skladu s členom 6(3) Uredbe (EU) 2019/788 izpolnjeni, ne pomeni, da Komisija potrjuje resničnost navedb v pobudi, za katero je izključno odgovorna skupina organizatorjev pobude. Vsebina pobude izraža le stališča skupine organizatorjev in se nikakor ne more šteti za stališče Komisije –
                  
               SPREJELA NASLEDNJI SKLEP:
         
            Člen 1
            Evropska državljanska pobuda „Za Evropo brez krzna“ se prijavi.
         
         
            Člen 2
            Ta sklep je naslovljen na skupino organizatorjev državljanske pobude „Za Evropo brez krzna“, ki jo kot kontaktni osebi zastopata Elise FLEURY in Agnese MARCON.
         
         
            V Bruslju, 16. marca 2022
            
               
                  Za Komisijo
               
               Věra JOUROVÁ
               
                  podpredsednica
               
            
         
         
            (1)  UL L 130, 17.5.2019, str. 55.